CELEX: 32018D0219
Language: hr
Date: 2018-01-23 00:00:00
Title: Odluka Vijeća (EU) 2018/219 od 23. siječnja 2018. o sklapanju Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova

16.2.2018   
            
            
               HR
            
            
               Službeni list Europske unije
            
            
               L 43/1
            
         ODLUKA VIJEĆA (EU) 2018/219
   od 23. siječnja 2018.
   o sklapanju Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 6. drugim podstavkom točkom (a),
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:
   
               (1)
            
            
               U skladu s Odlukom Vijeća (EU) 2017/2240 (2) Sporazum između Europske unije i Švicarske Konfederacije o povezivanju njihovih sustava trgovanja emisijama stakleničkih plinova („Sporazum”) potpisan je 23. studenoga 2017., podložno njegovu kasnijem sklapanju.
            
         
               (2)
            
            
               Sustavi određivanja gornjih granica emisija i trgovanja emisijskim dozvolama alati su politike kojima se na troškovno učinkovit način smanjuju emisije stakleničkih plinova. Očekuje se da će povezivanje sustava određivanja gornjih granica i trgovanja emisijskim dozvolama omogućiti šire određivanje cijene ugljika, povećavanje raspoloživih mogućnosti smanjenja emisija te poboljšanje troškovne učinkovitosti trgovanja emisijskim jedinicama. Razvoj djelotvornog međunarodnog tržišta ugljika povezivanjem sustava trgovanja emisijama („ETS”) na temelju pristupa odozdo prema gore dugoročan je cilj politike Unije i međunarodne zajednice, posebno kao sredstvo postizanja ciljeva u području klime, među ostalim u okviru Pariškog sporazuma o klimatskim promjenama.
            
         
               (3)
            
            
               Sporazum bi trebalo odobriti.
            
         
               (4)
            
            
               Obuhvaćanje zrakoplovstva švicarskim ETS-om ključno je za povezivanje švicarskog ETS-a i ETS-a Unije. Iako zrakoplovstvo još nije obuhvaćeno švicarskim ETS-om, Švicarska Konfederacija radi na pravilima kojima se njezin ETS proširuje na zrakoplovstvo. Sporazum ne bi trebao stupiti na snagu dok se ne uvedu ta pravila i dok se dio B Priloga I. Sporazumu ne izmijeni tako da se u njemu upućuje na ta pravila,
            
         DONIJELO JE OVU ODLUKU:
   Članak 1.
   Sporazum između Europske unije i Švicarske Konfederacije o povezivanju njihovih sustava trgovanja emisijama stakleničkih plinova odobrava se u ime Unije (3).
   Članak 2.
   1.   Predsjednik Vijeća određuje jednu ili više osoba ovlaštenih za razmjenu, u ime Unije, isprava o ratifikaciji ili odobrenju predviđenih u članku 21. Sporazuma kako bi se izrazila suglasnost Unije da bude obvezana Sporazumom (4).
   2.   O ispravi o odobrenju Unije obavješćuje se tek kada Švicarska Konfederacija stavi na snagu potrebna pravila kojima se njezin ETS proširuje na zrakoplovstvo te kada se dio B Priloga I. Sporazumu u skladu s tim izmijeni.
   Članak 3.
   Ova Odluka stupa na snagu dvadesetog dana od dana objave u Službenom listu Europske unije.
   
      Sastavljeno u Bruxellesu 23. siječnja 2018.
      
         
            Za Vijeće
         
         
            Predsjednik
         
         V. GORANOV
      
   
   
      (1)  Suglasnost od 12. prosinca 2017. (još nije objavljena u Službenom listu).
   
      (2)  Odluka Vijeća (EU) 2017/2240 od 10. studenoga 2017. o potpisivanju, u ime Unije, i privremenoj primjeni Sporazuma između Europske unije i Švicarske Konfederacije o povezivanju njihovih sustava trgovanja emisijama stakleničkih plinova (SL L 322, 7.12.2017., str. 1.).
   
      (3)  Sporazum je objavljen u SL L 322, 7.12.2017., str. 3., zajedno s odlukom o potpisivanju.
   
      (4)  Glavno tajništvo Vijeća objavit će datum stupanja na snagu Sporazuma u Službenom listu Europske unije.